岳珂
太宗皇帝处分手札御书赞
於赫炎图，真主勃兴，
人文其昌。天开神机，
海岳洗氛，龟龙发祥。
明明庙谟，麾指变更，
著于宸章。十行之颁，
六合驿行，动罔不臧。
片幅所传，神护鬼呵，
积于缣缃。笔纵墨浓，
奇正迭参，芸阁之藏。
臣传此札，字体静严，
意态斋庄。或指以疑，
臣谓不然，各适所当。
前朝大臣，帝心所祗，
理异寻常。岂以军书，
龙战鹰扬，而可比方。
或敬而咨，或召而亲，
都俞岩廊。帝心所形，
帝札所存，默寓弛张。
璆琅鸣琚，佩玉以趋，
韬锋斂铓。辟阖坤乾，
风霆云烟，万世所望。
意春当时，左右拱承，
日思赞襄。君臣同心，
始于一堂，以达八荒。
后三百年，来瞻奎躔，
犹知激昂。有伟副车，
承平之储，印以含光。
劫火洞昏，玉躞金题，
犹识褾装。於昭帝图，
诏于后昆，不愆不忘。
惟天纵之能，惟心之亨，
惟断之刚。臣得其真，
宝以昭之，冠于百王。